In en om die huis: DINE VAN ZYL SE BESTE BESKUIT
DINE VAN ZYL SE BESTE BESKUIT
DINE VAN ZYL SE BESTE BESKUIT Hierdie weergawe is nie goedkoop nie; maar koop dit in ’n winkel en kyk wat jy betaal – as jy dit kan kry.
Jy benodig 1,5 kg wit bruismeel... 10 ml (2 t.) bakpoeier 10 ml (2 t.) sout 500 ml (2 k.) muesli 125 ml (½ k.) klapper 250 ml (1 k.) gemengde neute, fyngekap 125 ml (½ k.) koekmengsel 500 ml (2 k.) semelgraanvlokkies 500 ml (2 k.) bruinsuiker 2 eiers 500 ml (1 boksie) karringmelk 500 g gesmelte botter (nie margarien nie) 1 (1 k.) groen appel
Doen dít vooraf: Maak seker jy het al die bestanddele. Skakel die oond aan op 180 °C. Spuit 2 groot beskuitpanne van ongeveer 400 x 350 x 20 mm elk met kleefwerende kossproei. Maak dan só: 1. Meng al die droë bestanddele behalwe die bruinsuiker. 2. Klits die bruinsuiker by die eiers, voeg die karringmelk by en klits. Roer die gesmelte botter by. 3. Skil die appel en rasper dit (as jy dit te lank voor die tyd doen, gaan dit bruin raak). Gooi by die nat mengsel. 4. Meng die nat mengsel deeglik by die droë mengsel. 5. Skep in panne, sny die deeg in blokke en bak 60 minute by 180°C. 6. Laat afkoel en sny weer op die plekke waar vooraf gesny is. Breek in stukke en droog uit. En dan kom jy terug na my oor die lekker beskuit.
Wenke: As jou beskuit lank moet hou, gebruik ’n mens blykbaar margarien pleks van botter. Nie in hierdie huis nie. Die beskuit is binne een maand op, voordat dit galsterig kan raak. Gebruik jou eie neutmengsel, of voeg slegs pekanneute of amandels by.’n Eetlepel sitrusskilletjies gee die beskuit ’n interessante smaak.